פרויקטים של התחדשות עירונית נועדו לחדש מרקמי מגורים ותיקים, ובכלל זה לשפר, לחזק ולמגן בנייני מגורים ולשדרג שטחים ציבוריים ותשתיות. הפרויקטים כוללים, לרוב, הוספת דירות חדשות באזורי מגורים ותיקים, באמצעות חיזוק ועיבוי מבנים קיימים או הריסת מבנים ישנים ובניית חדשים במקומם. פרויקטים מסוג זה מקודמים הן דרך יוזמות ממשלתיות והן דרך יוזמות פרטיות.
פרויקט התחדשות עירונית מהווה הזדמנות עבור בעלי הדירות להרחיב, לחזק ולמגן את דירותיהם, ובכך לשפר את איכות חייהם ולהשביח את נכסיהם.
בפרויקט מסוג זה הדירה הקיימת מורחבת או נהרסת, ובמקומה נבנית דירה חדשה, מבלי שעלויות השיפוץ והבנייה מוטלות על בעלי הדירות. היות שמדובר בהחלטה כבדת משקל, חשוב שבידי בעלי הדירות יהיה כל המידע הנדרש כדי לקבל החלטות נכונות עבורם.
הפרויקטים יכולים להתממש רק אם קיימת הסכמה מצד בעלי הדירות הקיימות בבניינים הוותיקים, כיוון שהם בעלי הזכויות בקרקע.